2 Oktober 1939 | GKSA stig Pretoriase kinderhuis – My Dopperdagboek
Oktober 2, 2019 Oktober 2, 2019 • morneweb
President Kruger-kinderhuis 80 jaar oud
Die President Kruger-kinderhuis, Pretoria, is 'n instelling van die Gereformeerde Kerke in Suid-Afrika in die Pretoriase voorstad Villieria vir die versorging van kinders wat nie ouers het nie of wie se ouers nie na hulle kan omsien nie. Die tehuis vier in die lente van 2019 sy 80ste bestaansjaar.
Die President Kruger-kinderhuis, Pretoria, het op hierdie dag in Voortrekkersweg, Gezina, geopen, 'n maand ná die uitbreek van die Tweede Wêreldoorlog. Reeds vroeg in die geskiedenis van die GKSA is gepraat oor die oprigting van 'n kinderhuis. Met die eerste Sinode in 1904 is 'n beskrywingspunt ingedien wat gelui het: "De Sinode neme in overweging hel oprichten van een weeshuis voor kinderen onzer kerk." Dis waarskynlik ingedien deur prof. Jan Lion Cachet. Maar eers veel later is die stigting van 'n kinderhuis verwesenlik.
Op die GKSA se Sinodes van 1924 op Rustenburg en 1927 op Reddersburg is 'n rapport oor die weesinrigting ingedien. In die twintigerjare het die diakonie van Reddersburg begin met 'n plaaslike kinderhuis. Hulp is gevra van ander gemeentes, maar die kinderhuis op Reddersburg moes ná ongeveer twee jaar sluit weens 'n gebrek aan steun.
Die gevolge van die Depressie is nêrens in Suid-Afrika in sy naakte verarming soos in Johannesburg gesien nie. Boere is van hul plaas verdryf deur die droogte en het koers gevat na die diamantdelwerye op Lichtenburg. Haglike omstandighede het van die plaasboer noodgedwonge 'n stadsmens gemaak.
Beter vooruitsigte het sommige na Johannesburg se goudmyne gelok, maar werkloosheid, myntering en armoede het die diakens van die Rand en Pretoria bewoë gelaat oor die toestand van die kinders wat versorging nodig gehad het. Die stad het menige arbeider geestelik laat verdwaal en gebroke huisgesinne gelaat.
Hierdie plan deur Pieter Dykstra vir die weeshuis van die Gereformeerde Kerke in Pretoria het in die 1934-uitgawe van dié kerkverband se Almanak verskyn.
Die verloop en uiteindelike oprigting van 'n weeshuis was werklik 'n droom wat verwesenlik is. Die arbeid word bekroon, het prof. S.P. (Zeller) van der Walt in 1989 in die publikasie Die President Kruger-tehuis vir onversorgde weeskinders geskryf. (Hy was toe reeds 82 en is ses jaar later oorlede.)